Sou die huidige Bokke dit in 1981 reggekry het?Die Springbokke van 1981. (Foto: Pinterest) ʼn Mens het begrip vir Allister Coetzee se gebrom dat die Sprinbokke se toer aan die einde van verlede jaar op ʼn heel verkeerde noot begin het toe daar van die spelers verwag is om in ekonomiese klas na Londen op pad na Dublin te vlieg. Dit was slegs ʼn paar dae voor die eerste toets teen Ierland en die Bokke is met 38-3 afgeransel. Het dit werklik ʼn rol gespeel? Ja, beslis ja. Dis in hedendaagse rugby ongehoord dat daar van reusevoorspelers soos Eben Etzebeth en Lood de Jager (albei het op die ou end self betaal om hul kaartjies na besigheidklas op te gradeer) verwag word om in ekonomiese klas te vlieg. Ek glo nie Jake White sou vir lief geneem het daarmee nie, ook nie Heyneke Meyer nie. Ek glo ook nie Rassie Erasmus sal nie. Het iemand in die Suid-Afrikaanse Rugbyunie, soos die president, Mark Alexander, of die uitvoerende hoof, Jurie Roux, al iets daaroor te sê gehad? As hulle oorsee vlieg, is dit in ekonomiese klas? Ook is van die hotelle glo afgegradeer en van die bestuurslede moes kamers deel om koste te bespaar? In die jaar 2017? Maar dit is ook so dat hedendaagse rugbyspelers bederf geraak het; dat hulle dit nie in 1921, 1937 en 1981 sou gemaak het toe die Bokke soms tot vyf maande van die huis af was, en byna 30 wedstryde op toere na Australië en Nieu-Seeland gespeel het nie. Wat van die ellelange (en suksesvolle) toere in die Europese winters, boonop oor Kersfees en Nuwejaar, na Brittanje en Frankryk? In 1937 het die Bokke die paar oefenballe vroeg op die bootreis met die Ulysses na Sydney oorboord geskop en toe moes hulle maar met medisyneballe (daardie groot, swaar ronde balle wat in die skoolsaal vir liggaamsoefeninge gebruik is) klaarkom. Maar dit was een van die beste Springbokspanne in die geskiedenis; hulle het 27 van hul 29 wedstryde gewen en die eerste (en enigste) Bokspan geword wat ʼn toetsreeks in Nieu-Seeland kon wen. Sommige moes uit hul werk bedank vir die voorreg om saam te toer; hulle het slegs ʼn karige dagtoelaag ontvang; daar was nie selfone of rekenaars om daagliks huis toe te bel nie; sommige van hulle se kinders is gebore terwyl hulle op toer was; hulle was bekommerd oor wat tuis gebeur het; maar dit het hulle nie gekeer nie om die All Blacks ore aan te sit nie. Wat van die betogertoer in 1981 na Nieu-Seeland (en in 1971 na Australië), toe daar van klein gehuurde vliegtuie gebruik gemaak moes word; baie lang busritte onderneem moes word om tussen dorpe te reis; dat die spelers soms nie eens hul hotelkamers kon verlaat het uit vrees vir hul eie veiligheid nie? Dat daar in die aande voor toetse in kleedkamers geslaap is, soms op koue muurbalbaanvloere?